Brian Bo Larsen, der også er kendt som flugtkongen, er igen stukket af fra et fængsel. Den 40-årige vaneforbryder stak af fra statsfængslet i Vridsløselille i løbet af natten til lørdag. Her afsoner han sin seneste dom på syv års fængsel for væbnet røveri.

»Vi fik anmeldelsen lidt før halv ni. Så jeg kan bekræfte, at han er flygtet ved 3-tiden lørdag morgen,« siger Kim Svenningsen, der er vagtchef hos Københavns Vestegns Politi.

Politiet er i gang med at opklare, hvordan det lykkedes Brian Bo Larsen at flygte endnu en gang. Med den seneste flugt er flugtkongen nu oppe på flere end 20 gange, hvor fængselsmurene ikke har kunnet holde ham inde.

Ifølge indsatte i statsfængslet, som BT har talt med, har Brian Bo Larsen angiveligt lavet en tøjkæde som hjælp til at slippe væk.

Efterlysning

Københavns Vestegns Politi efterlyser den 40-årige Brian Bo Larsen. De beskriver ham som 180-185 cm høj, almindelig af bygning, har brune øjne og er kronraget. Ved flugten havde han fuldskæg. Og så har han en indianerfjer tatoveret på højre overarm.

»Ser man ham, skal man ikke selv gribe ind men straks kontakte nærmeste politi,« siger vagtchef Kim Svenningsen, Københavns Vestegns Politi.

Vaneforbryder

Brian Bo Larsen har tilbragt det meste af sit liv bag tremmer, selvom han med sine mange flugtforsøg har prøvet at undgå det. Allerede som 13-årig røvede han en tankstation med en bajonet. Og som 15-årig fik han sin første fængselsdom.

Kreativ flugtkonge

»Når man har siddet så lang tid, så ser man jo alle hullerne løbende. Og hvis jeg får lyst, så bruger jeg jo bare et af dem,« har Brian Bo Larsen tidligere udtalt til BT om sin evner til at finde nye flugtveje fra de danske fængsler.

Den selvudnævnte flugtkonge fra Fyn har da også en del erfaring med at stikke af fra politiet. Siden 1989 er han undsluppet fra bl.a. otte fængsler, en fangetransport, seks arresthuse og to politigårde. Og nu senest statsfængslet i Vridesløselille.

Se videoen: Her fortæller Brian Bo Larsen om flugten fra Statsfængslet i Vridsløselille.

Hør Brian Bo Larsen fortælle om livet som flugtkonge.

SE GRAFIKKEN: HER ER ALLE BRIAN BO LARSENS FLUGTER.

Hør Brian Bo Larsens fortælling om flugten i politibilen.

Hør Brian Bo Larsen fortælle om en flugt fra detentionen i Aalborg.